刘子翚
秋怀
哲人叹逝川，志士悲廪秋。
流光不暂停，忽忽岁欲周。
凉飙袭迥野，飞霜皓盈畴。
华林失鲜辉，奔溪杀湍流。
万化傥日徂，吾生难独留。
而我苦不乐，徘徊复何求。
世途多轨辙，今行非昔谋。
徒尊耿耿意，龃龉固莫投。
时乎不再来，岂余敢怀尤。
王道炳日星，历聘疲轲丘。
归欤既改旆，浩然亦架辀。
寂寞甯子歌，栖迟长卿游。
客嘲徒自解，天问终不酬。
长揖未免烹，说难竟遭囚。
行藏或大谬，圣贤共悠悠。
含思疚愤积，念往川途修。
煌煌青春姿，蹉跎恐兹由。
谅非宏达观，那能齐百忧。